Հետեւաբար, ՌԴ նախագահի զինանոցում մնում է ստի եւ կեղծիքի քարոզչությունը, որին մաս էր կազմում ՄԱԿ-ում Անվտանգության խորհրդի հրատապ նիստ հրավիրելը: ՌԴ-ն նիստը հրավիրում էր, որպեսզի աղաղակի Ուկրաինայի իշխանությունների կողմից սեփական ժողովրդի դեմ պատերազմ սանձազերծելու մասին: Մի այնպիսի բարոյական քարոզ էին կարդում, որ անտեղյակ մարդը կկարծեր 1990-2000-ականների Առաջին եւ Երկրորդ Չեչենական պատերազմները Ռուսաստանը չի մղել կամ սեփական քաղաքացիների դեմ չի մղել՝ 150 000-անոց բանակ ներգրավելով եւ առնվազն 5000 չեչեն երեխա սպանելով: Կրեմլին թվում էր, թե իրեն այնքան քաջածանոթ հանցագործությունը՝ սեփական ժողովրդի դեմ պատերազմելը կարող է Ուկրաինայի իշխանություններին վերագրել: Եվ չարաչար պատժվեց: Մայիսի 2-ի ՄԱԿ ԱԽ նիստում ԱՄՆ-ը, Ֆրանսիան, Մեծ Բրիտանիան ոչ միայն Ռուսաստանի “մոնումենտալ ստախոսությունը” մերկացրին, ոչ միայն հակադարձեցին ռուսական քարոզչությունը, այլեւ ԱԽ-ն լիակատար համերաշխություն հայտնեց Ուկրաինայի իշխանությունների Հակաահաբեկչական գործողությանը, միայն Չինաստանն է ձեռնպահ արտահայտվել: